P. Frešo, poslanec: (2007-02-01):
Demografický vývoj na Slovensku si vyžiadal ráznu dôchodkovú reformu vo forme zavedenia 2. piliera, v ktorom si sporitelia dnes ekonomicky aktívni občania formou individuálnych účtov sporia na svoj budúci dôchodok. Priebežné financovanie dôchodkov, na ktorom je postavený 1. pilier, je z dlhodobého hľadiska neudržateľné. Na tom nič nezmenia ani tvrdenia súčasnej pani ministerky, že nie je možné predpovedať vývoj žiadneho piliera do budúcnosti. Keď dnes na jedného dôchodcu pripadá 5 ekonomicky aktívnych občanov, v priebehu 30 – 40 rokov podľa demografického vývoja to budú len dvaja ekonomicky aktívni občania. Je zrejmé, že v priebežnom pilieri bude oveľa menej peňazí a teda na dôchodky z neho tiež, menšie budú tieto dôchodky. Nie je to otázka len právnych predpisov, ako hovorí pani ministerka. To je otázka zodpovednej ekonomickej logiky. A práve tu je základný rozdiel v ponímaní reality medzi predkladateľmi ústavného zákona a socialistami vo vláde. Predkladatelia uznávajú demografickú a ekonomickú realitu a týmto zákonom chcú podporiť individuálnu zodpovednosť ľudí za svoju budúcnosť. Dnes 1,5 milióna ľudí v 2. pilieri túto zodpovednosť za svoj osud prijalo a majú právo si byť istí, že ich úsilie nevyjde nazmar. Vážené kolegyne, vážení kolegovia v pléne, hlavným účelom zákona je ochrániť ľudí, ktorí sporia na dôchodok pred takými zmenami v 2. pilieri, ktorý by poškodil ich záujmy v budúcnosti. Do systému starobného dôchodkového sporenia sa od jeho vzniku zapojilo 1,5 milióna občanov Slovenska s približne 2,3 milióna pracujúcich, to znamená veľmi, veľmi drvivú väčšinu. Sporitelia v 2. pilieri už dnes majú nasporených 28 až 29 miliárd korún. Ak 1,5 milióna občanov Slovenska prejavilo dôveru v systém dôchodkového starobného sporenia a prevzalo na seba zodpovednosť za svoj príjem v starobe, je povinnosťou štátu garantovať stabilitu systému starobného dôchodkového sporenia ako celku a rovnako je povinnosťou štátu garantovať pre individuálneho sporiteľa podmienky, za ktorých do systému vstúpil, že tieto sa nebudú zhoršovať v neprospech individuálneho sporiteľa. Medzi hlavné hrozby voči stabilite systému, samozrejme, patrí aj zníženie percenta odvodu do 2. piliera. Už pred voľbami socialisti atakovali dnešný pomer percent 9:9, rovnako ako atakovali celý kapitalizačný alebo sporivý 2. pilier. Po ich nástupe začali úvahy o znížení percenta odvodu do 2. piliera naberať na sile, či už ústami pána premiéra alebo cez ministerstvo práce, sociálnych vecí a rodiny boli, jemne povedané, testované rôzne varianty. Jeden z nich taký jemný 9 na 8 %, ale potom aj taký podstatný 9 na 6 %. Každé zníženie odvodu do 2. piliera znamená, že ľudia, ktorí sporia, budú mať na svojich účtoch menej a teda aj ich dôchodky z tohto piliera budú menšie. Tu stoja predkladatelia na strane ľudí sporiacich v 2. pilieri. Navrhovaný ústavný zákon chráni už nadobudnuté úspory občanov, ale aj percento budúcich odvodov, ktoré prejdú priamo na individuálne účty sporiteľov. Inými slovami, cez ústavnú ochranu dosiahneme, že vláda nebude môcť predkladať také zákony, ktoré by poškodili ľudí sporiacich v 2. pilieri a teda nebude môcť ľuďom siahať na ich budúce dôchodky. Vážené kolegyne, vážení kolegovia poslanci, socialistická vláda hovorí o príspevkoch do 2. piliera ako o kŕmení gágorov. Hovorí to priamo tu, na pôde Národnej rady. Peniaze pochádzajúce z každodennej práce našich občanov, ktorí si ukladajú na dôchodok, sú považované za kŕmenie gágorov. Socialisti jedným dychom aj dodávajú, že by ich miesto toho radi spotrebovali hneď a na iné účely, tiež tu, na pôde Národnej rady o tom hovoria. Keď sporenie ľudí je kŕmenie gágorov, potom ťažko uveriť súčasným vyhláseniam socialistov, že oni chcú pomer 9:9 zachovať. Nechcú, ale dúfam, že budú musieť. Ako málo sa dá veriť vyhláseniam socialistov, dokazuje čerstvý prípad z rezortu zdravotníctva. Minister Valentovič pri predkladaní poslaneckej novely o Úrade pre dohľad nad zdravotnou starostlivosťou hovoril, že to neznamená automaticky odvolanie jeho predsedu. Samozrejme, znamenalo to. Predseda tam vydržal týždeň po nadobudnutí účinnosti zákona a keby si vláda bola dala sobotnú brigádu a zasadla v sobotu, tak tam vydrží iba 3 dni. Preto je dôležité, aby taká vážna a dlhodobá vec, ako je sporenie si na dôchodok, nemohla byť predmetom okamihových zmien názoru. Je to približne 10 dní, čo socialisti začali opatrne tvrdiť, že zachovajú 9% odvodu do 2. piliera. Opatrne preto, že zachovanie percenta odvodu spájali s časovým prívlastkom momentálne alebo termínom hodiacim sa skôr do práčovne takzvanými informáciami z prvej vody. Čo bude vo vode druhej, to je dnes vo hviezdach, hoci vyjadrenia o gágoroch jasne napovedajú, že chrániť ľudí sporiacich na dôchodok je viac ako na mieste. Vážené kolegyne, vážení kolegovia poslanci, v prípade 2. piliera dôchodkového zabezpečenia boli práve socialisti pod vplyvom predkladaného ústavného zákona odhalení a začali vypúšťať krycie dymové clony. Práve vyhýbavými odpoveďami o jeho podpore, či nepodpore začali byť v podozrení, že ozaj chcú siahnuť na percento odvodu do 2. piliera, samozrejme, v neprospech ľudí, ktorí v ňom sporia. Na to prišli na rad spomínané dymové clony. Prvou clonou boli takzvané investície do rizikového kapitálu. Premiér buď nevie alebo nerozumie, keď v súvislosti s 2. pilierom hovorí o rizikovom kapitáli. Podľa dnešnej dikcie zákona úspory z 2. piliera nemôžu byť ukladané do rizikových investícií, úspory z 2. piliera sú stopercentne garantované štátom, úspory z 2. piliera sú pod prísnou kontrolou NBS a dokonca sa dá povedať, že ich ochrana je lepšia ako ochrana peňazí v bankách. Druhou dymovou clonou bolo porovnanie úspor v 2. pilieri s pyramídovou hrou. To už je vážnejšie. Keby niekto podobné tvrdenia použil v súvislosti s inou finančnou inštitúciou, napríklad bankou, riskuje trestné oznámenie za šírenie poplašnej zvesti. Stupeň ochrany úspor v 2. pilieri je príliš vysoký na to, aby zniesol akékoľvek porovnanie s pyramídou, inak povedané, kto toto porovnávanie robí, ten klame. Je zaujímavé, že práve klamstvo zohráva kľúčovú úlohu pri skutočných pyramídových hrách. Klienti sú v nich klamaní, že ich peniaze sú ukladané a investované, ale v skutočnosti ich peniaze sú vyplácané iným klientom ako takzvané úroky. Pyramída nielenže vklady nezhodnocuje, ale priamo ich míňa a to bez náhrady. Celá pyramída je odhora až nadol založená na klamstve. Opakom klamstva sú jasné vyjadrenia, ktoré nasledujú činy, ktoré sú zhodné so slovami. Preto si myslím, že aj v prípade tohto ústavného zákona a 2. piliera vôbec by sa nikto zodpovedne nemal ku klamstvám uchyľovať. A to ani ku klamstvám v podobe spomenutých dymových clôn. Práve naopak, teraz je príležitosť ukázať, či to, čo hovorím, aj konám. Rovnica je jednoduchá. Nechcem zhoršiť podmienky sporiteľov v 2. pilieri a teda podporím ústavný zákon do druhého čítania. Vážené kolegyne a kolegovia poslanci, hlavným dôvodom, prečo podporiť ústavný zákon, je, že zákon ochranou sporiteľov istým spôsobom oceňuje snahu a odvahu ľudí. Ľudí, ktorí v takej vážnej veci, ako je zabezpečenie v starobe, prevzali za seba zodpovednosť. Tak ako ľudia zodpovedne a tvrdo každý deň pracujú, tak rovnako zodpovedne aj sporia. Od nás poslancov by bolo zodpovedné ich v tomto nie jednoduchom živote skutočne podporiť. Podporiť ich v nádeji, že v starobe budú skutočne užívať plody svojej práce. Podporiť ľudí a ich nádej zmeniť na istotu. Práve o tento druh podpory vás v mene ľudí chcem poprosiť. Ďakujem pekne. (Potlesk.)